Ir-rilevanza tal-politika hija kbira ħafna: fil-White Paper imsejħa “Pjan Direzzjonali għal Żona Unika tat-Trasport Ewropea – Lejn sistema tat-trasport kompetittiva u effiċjenti fir-riżorsi”, ġew iddefiniti għaxar għanijiet għal sistema tat-trasport kompetittiva u effiċjenti fir-riżorsi (punti ta’ referenza għall-ilħiq tal-mira ta’ 60 % tnaqqis tal-gassijiet b’effett ta’ serra). Hija meħtieġa aktar statistika ddettaljata tat-trasport tal-merkanzija bit-triq sabiex jiġi mmonitorjat il-progress fl-ilħiq ta’ xi wħud minn dawn l-għanijiet (pereżempju l-għan li sal-2030, 30 % tal-attività tat-trasport tal-merkanzija bit-triq fuq distanzi ta’ iktar minn 300 km tinbidel għal modi oħrajn ta’ transport).

Sabiex twettaq ix-xogħlijiet mogħtija lilha fil-kuntest tal-politika komuni tat-trasport, il-Kummissjoni għandha bżonn dejta tal-istatistika komparabbli, ta’ min jorbot fuqha, sinkronizzata, regolari u komprensiva dwar l-iskala u l-iżvilupp tat-trasport tal-merkanzija bit-triq permezz ta’ vetturi rreġistrati fl-UE, u dwar il-grad ta’ utilizzazzjoni tal-vetturi li jwettqu dan it-trasport.

Id-dejta miġbura fil-qafas tar-Regolament (UE) Nru 70/2012 hija importanti ħafna wkoll għal organizzazzjonijiet professjonali, kumpaniji tat-trasport, riċerkaturi u mudellaturi fil-qasam tat-trasport bit-triq, minħabba li għarfien fil-fond tas-suq jgħin sabiex titjieb il-kompetittività tal-kumpaniji fis-settur.

1.4.Kopertura tal-Istati Membri u pajjiżi oħra

Ir-Regolament (UE) Nru 70/2012 japplika direttament u fl-intier tiegħu għall-Istati Membri kollha.

Huwa jeħtieġ li l-Istati Membri kollha jipprovdu d-dejta. Skont l-Artikolu 1(3) tar-Regolament, Malta hija l-unika eċċezzjoni għal din ir-regola, minħabba n-numru żgħir ta’ vetturi tat-trasport tal-merkanzija bit-triq irreġistrati fil-pajjiż u li huma mgħammra b’kopja ċertifikata tal-liċenzja Komunitarja. Il-ġbir ta’ dejta affidabbli u sinifikanti minn popolazzjoni żgħira ta’ vetturi ikun jimponi piż sproporzjonat fuq l-intrapriżi Maltin.

Żewġ pajjiżi tal-EFTA, in-Norveġja u l-Iżvizzera, jipprovdu wkoll id-dejta.

2.SEGWITU DWAR L-IMPLIMENTAZZJONI TAR-REGOLAMENT

2.1.Konformità mal-obbligi ġuridiċi

Teżisti konformità kbira mal-obbligi għall-forniment tad-dejta ddefiniti fir-Regolament (UE) Nru 70/2012. Kull Stat Membru forna s-settijiet tad-dejta mitlubin, b’dewmien biss f’għadd żgħir ta’ każijiet, prinċipalment minħabba bidliet fl-IT fil-livell nazzjonali. Dan jiżgura li jkun possibbli li tiġi prodotta statistika ta’ kwalità għolja u affidabbli dwar it-trasport tal-merkanzija fl-Ewropa.

2.2.Metodi użati għall-ġbir tad-dejta fl-Istati Membri

L-arranġamenti metodoloġiċi tar-Regolament (EU) Nru 70/2012 ipprovdew qafas komuni biex jiżgura ġbir ta’ dejta armonizzat u komparabbli.

Il-Kummissjoni tiġbor informazzjoni dwar il-metodi nazzjonali tal-ġbir tad-dejta (l-użu ta’ reġistri, il-metodoloġija ta’ kkampjunar, il-kopertura eċċ) kull tliet snin u tagħmilha disponibbli fil-pubblikazzjoni tagħha “Methodologies used in surveys of road freight transport in Member States and Candidate Countries (Metodoloġiji użati f’sondaġġi tat-trasport tal-merkanzija bit-triq fi Stati Membri u f’Pajjiżi Kandidati).

2.3.Il-piż amministrattiv għall-Istati Membri

Ir-Regolament (UE) Nru 70/2012 kien maħsub b’għanijiet speċifiċi biex iżomm f’livell minimu l-piż fuq l-Istati Membri. F’ħafna mill-pajjiżi parteċipanti, l-ebda miżura speċifika addizzjonali ma kellha tiġi kkunsidrata, minħabba li l-proċessi eżistenti kienu biżżejjed biex jissodisfaw ir-rekwiżiti tal-ġbir ta’ dejta. Il-Kummissjoni ġabret informazzjoni anki dwar il-piż fuq dawk li jwieġbu.

B’mod ġenerali, huma biss ftit Stati Membri li kienu kapaċi jivvalutaw b’mod preċiż il-piż tal-implimentazzjoni tar-Regolament. Madankollu, wieħed jista’ jasal għall-konklużjonijiet li ġejjin:

·Għall-provvediment ta’ dejta regolari, il-maġġoranza l-kbira tal-pajjiżi parteċipanti li wieġbu jikkunsidraw il-volum tax-xogħol bħala wieħed aċċettabbli.